Nuwe bevelvoerder vir vlootmag - Ministeries - Republikein
Monday, October 19th, 09:21:26
Nuwe bevelvoerder vir vlootmag
Positiewe vooruitsigte gestel
04 September 2020 | Ministeries
Skout-admiraal Sinsy Ndeshi Bamba Nghipandua het in Walvisbaai amptelik die bevelsposisie van die Namibiese vlootmag aan sy opvolger, skout-admiraal Alweendo Paulus Amungulu, oorgegee.
Die seremonie Maandag is deur die hoof van die Namibiese weermag, lugmaarskalk Martin Pinehas, by die Captain PNNS Sacharia vlootbasis gelei.
Pinehas het albei admirale bedank vir hul groot bydrae tot die veiligheid en vreedsaamheid van die land.
Volgens hom is die verandering in bevel 'n aanduiding van die ontwikkeling van die Namibiese vlootmag.
"Daar is positiewe vooruitgang vir die vlootmag, omdat jonger individue vir posisies voorberei word."
Pinehas het die nuut aangestelde bevelvoerder aangemoedig om op koers te bly op die platform wat deur sy voorganger, skout-admiraal Nghipandua, gestel is. Pinehas sê hy koester positiewe vooruitsigte vir die vloot en vir skout-admiraal Amungulu.
"Jou ervaring en kennis dra by tot jou leierskap, wat die vloot sal aanhou vorentoe dryf," het die NDF-leier gesê.
Skout-admiraal Amungulu het in sy toespraak die rolspelers bedank.
"Ek is dankbaar teenoor die leiers in die ministerie van verdediging en die Namibiese weermag vir die geleentheid om die bevelvoerder van die vlootmag te wees. Ek sal julle nie teleurstel nie," het hy gesê.
Amungulu het vir alle lede van die vlootmag aangemoedig om, soos in die verlede, in hul uitstekende militêre dissipline en trots te volhard.
"Ek vra dat julle elke dag jul beste gee. Ek sal dieselfde doen. Ons sal as span saamwerk om die uitdagings aan te pak."
Amungulu het aanvanklik in Swapo se deurgangskamp buite Luanda as motorwerktuigkundige gewerk.
Hy het by die People's Liberation Army of Namibia (PLAN) aangesluit en was in radiokommunikasie opgelei.
Ná onafhanklikwording het Amungulu as korporaal by die Namibiese weermag (NDF) se departement vir beleid, beplanning en bedrywighede aangesluit. Hy is in 1995 tot luitenant (junior graad) bevorder.
Amugulu het die vlootbeamptekursus in Brasilië vanaf 1995 tot 1998 bygewoon en het hierin 'n diploma ontvang. Ná die stigting van die NDF se maritieme vleuel is hy tot luitenant (vlootmag) bevorder. Hy het tot 2004 as dié vleuel se stafhoof vir intelligensie gedien.
Sy bevordering tot bevelvoerder het hom in 2002 aan die stuur van die eerste Namibiese oorlogskip geplaas. Tydens sy aanstelling as bevelvoerder van dié skip is hy tot kaptein bevorder.
Hy was kommodant van vlootondersteuning en was verantwoordelik vir die administrasie en logistiek van die vlootmag vanaf 2010 tot 2017. Hy is in 2015 bevorder tot skout-admiraal (junior graad) en was as bevelvoerende offisier vir vlootoperasies vanaf September 2017 tot Augustus 2020 aangestel.
Amungulu het in Julie vanjaar sy graad in verdedigingstudies aan die National Defence University in China voltooi.